ธกส.มึนตึ้บแก้กฎหมายลดหนี้50%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — ธ.ก.ส. มึนถูกบีบให้แก้ข้อบังคับหั่นหนี้เงินต้น 50% ช่วยอุ้มลูกหนี้เน่าสมาชิกองทุนฟื้นฟูเกษตรกร 5 หมื่นราย 
รายงานข่าวจากกระทรวงการคลัง เปิดเผยว่า ที่ประชุมคณะกรรมการธนาคารเพื่อการเกษตรและสหกรณ์การเกษตร (ธ.ก.ส.) ซึ่งมีนายกรณ์ จาติกวณิช รมว.คลัง เป็นประธาน มีมติให้แก้ข้อบังคับเรื่องการปรับโครงสร้างหนี้ ให้สามารถลดหนี้เงินต้นได้ จากเดิมที่ข้อบังคับกำหนดให้ลดได้เฉพาะดอกเบี้ย แต่มีเงื่อนไขว่าลูกหนี้รายดังกล่าวจะต้องเข้าตามหลักเกณฑ์การลดหนี้เงินต้นตามที่ธนาคารแห่งประเทศไทยกำหนด เช่น มีเหตุจำเป็น ทำให้ไม่สามารถชำระหนี้ได้ หรือมีความตั้งใจในการปรับโครงสร้างหนี้จริง เป็นต้น 
ทั้งนี้ ส่งผลให้ลูกหนี้เกษตรกรที่เป็นหนี้ ธ.ก.ส.ซึ่งเป็นหนี้เสีย และเป็นสมาชิกกองทุนเพื่อการฟื้นฟูเกษตรกร จำนวน 5.1 หมื่นราย รวมวงเงิน 1.2 หมื่นล้านบาท จะได้รับการปรับโครงสร้างหนี้ด้วยการลดหนี้เงินต้นให้ 50% หากพิจารณาแล้วว่าผ่านเกณฑ์ที่ ธ.ป.ท.กำหนด 
ธ.ก.ส.ได้กำหนดเงื่อนไขว่า ธนาคารจะพักหนี้เงินต้น 50% รวมดอกเบี้ยทั้งหมดไว้ และให้ลูกหนี้ทยอยชำระหนี้อีก 50% ให้ครบภายใน 15 ปี ถ้าชำระหนี้ตามข้อตกลงได้ ธนาคารถึงจะยกเลิกการคิดเงินต้น 50% และดอกเบี้ยทั้งหมดให้ และในระหว่างที่ชำระหนี้อยู่ จะไม่สามารถกู้เพื่อเป็นทุนหมุนเวียนได้อีก 
“ยังมีการเพิ่มข้อกำหนดให้เกษตรกรที่เป็นหนี้เสียซึ่งเกิดจากนโยบายรัฐ หรือได้รับการอนุมัติจาก ครม.สามารถเข้าโครงการนี้ได้ ทำให้ทาง ธ.ก.ส.กังวลเรื่องปัญหาพฤติกรรมเบี้ยวหนี้ของลูกหนี้รายอื่นๆ ที่จะตามมาได้ แถมในอนาคตถ้าการเมืองมีมติเห็นชอบให้อุ้มลูกหนี้เสียอีก ธ.ก.ส.ก็คงปฏิเสธไม่ได้” แหล่งข่าวเปิดเผย 
อย่างไรก็ตาม มติคณะกรรมการ ธ.ก.ส.ดังกล่าว ทาง รมว.คลัง จะต้องนำเสนอ ครม.ให้อนุมัติต่อไป เนื่องจากเรื่องนี้ถูกเร่งรัดจาก พล.ต.สนั่น ขจรประศาสน์ รองนายกรัฐมนตรี
แหล่งข่าวเปิดเผยอีกว่า นอกจากนี้ ธ.ก.ส.ได้ขอให้กระทรวงการคลังนำโครงการดังกล่าวเสนอต่อที่ประชุม ครม.เพื่อขอให้จัดเป็นบัญชีพิเศษ หรือ PSO เพื่อให้รัฐบาลตั้งงบประมาณชดเชยกรณีที่เกิดความเสียหาย